3กรมภาษีเร่งถอนขนห่านเดือนแรกหลุดเป้าพันล.
เก็บภาษีเดือนแรกปีงบ 2558 ต่ำกว่าเป้าหมายแค่ 1,000 ล้านบาท
17 พ.ย. 2557

เก็บภาษีเดือนแรกปีงบ 2558 ต่ำกว่าเป้าหมายแค่ 1,000 ล้านบาท
นายอำนวย ปรีมนวงศ์ รองปลัดคลัง หัวหน้ากลุ่มภารกิจด้านรายได้ เปิดเผยว่า การเก็บภาษีของ 3 กรมภาษี คือ กรมสรรพากร กรมสรรพสามิต และกรมศุลกากร ในเดือน ต.ค. 2557 ซึ่งเป็นเดือนแรกของปีงบประมาณ 2558 เก็บภาษีรวมกันได้ 1.5 แสนล้านบาท ต่ำกว่าที่ตั้งไว้ประมาณ 1,000 ล้านบาท หรือประมาณ 0.7% เนื่องจากการเก็บภาษีของกรมศุลกากรและกรมสรรพสามิตยังต่ำกว่าเป้า จากเศรษฐกิจที่ยังชะลอตัว และผลกระทบจากมาตรการรถคันแรกทำให้การเก็บภาษีสรรพสามิตรถยนต์ต่ำกว่าเป้า
สำหรับการเก็บภาษีของกรมสรรพากรได้ 1.11 แสนล้านบาท สูงกว่าเป้าที่ตั้งไว้ 2% เนื่องจากการเก็บภาษีบุคคลธรรมดาได้เกินเป้า แต่การเก็บภาษีมูลค่าเพิ่ม (แวต) และภาษีนิติบุคคล ยังเก็บได้ต่ำกว่าเป้า
ด้านกรมสรรพสามิตเก็บภาษีได้ 3.37 หมื่นล้านบาท ต่ำกว่าเป้า 2% เนื่องจากภาษีรถยนต์เก็บภาษีได้ต่ำกว่าเป้า 700 ล้านบาท จากผลกระทบนโยบายรถคันแรก ทำให้ความต้องการซื้อรถยังน้อยอยู่ แต่การเก็บภาษีเบียร์ สุรา และยาสูบ ได้มากกว่าเป้าที่ตั้งไว้ ส่วนหนึ่งเป็นช่วงใกล้เทศกาลปีใหม่
ขณะที่กรมศุลกากรเก็บภาษีได้ 8,940 ล้านบาท ต่ำกว่าเป้า 3.8% เนื่องจากการนำเข้ายังขยายตัวลดลงจากเศรษฐกิจที่ยังฟื้นตัวได้ไม่เต็มที่ ซึ่งเป็นปัจจัยที่ไม่สามารถควบคุมได้
นายอำนวย กล่าวว่า การเก็บภาษีทั้งปีจะได้ตามเป้าที่ตั้งไว้ ถึงแม้จะเป็นห่วงการเก็บภาษีของกรมสรรพากรที่เป้าการเก็บภาษีปีงบประมาณนี้สูงกว่าปีที่ผ่านมาถึง 14% ปีที่ผ่านมาเก็บได้มากกว่าปีก่อนหน้าเพียง 7% เท่านั้น ถือว่าขยายเพิ่มขึ้นเท่าตัว แต่ที่ได้หารือกับนายประสงค์ พูนธเนศ อธิบดีกรมสรรพากร ทราบว่า กรมได้เร่งเก็บภาษีตั้งแต่ต้นปี เพื่อเตรียมพร้อมหากช่วงปลายปีงบประมาณเศรษฐกิจมีปัญหากระทบกับการเก็บภาษีจะได้ไม่มีปัญหาเก็บภาษีได้ต่ำกว่าเป้า
อย่างไรก็ตาม การเก็บภาษีของกรมสรรพสามิตออจจะได้ประโยชน์ จากการเก็บภาษีชาเขียว เครื่องดื่มกาแฟ น้ำผลไม้ รวมถึงการเก็บภาษีน้ำมันดีเซลขึ้น ตามที่รัฐบาลพิจารณาเห็นชอบ ก็ทำให้การเก็บภาษีของกรมสรรพสามิตเพิ่มขึ้นมาก ส่งผลให้ภาพรวมการเก็บภาษีภาพรวมไม่มีปัญหา
ด้านนายสมชาย พูลสวัสดิ์ อธิบดีกรมสรรพสามิต กล่าวว่า ในสัปดาห์นี้จะหารือกับผู้ประกอบการรถยนต์ถึงแนวโน้มตลาดรถยนต์ในปีนี้และปีหน้า เพื่อนำมาประเมินการเก็บภาษีของกรมสรรพสามิตว่าจะมีแนวโน้มอย่างไร ส่วนการเก็บภาษีใหม่ทางกรมสรรพสามิตพร้อมดำเนินการหากมีนโยบายจากรัฐบาล เพราะที่ผ่านมาได้มีการศึกษาข้อดีข้อเสนอให้รัฐบาลพิจารณาไว้หมดแล้ว